钦定古今图书集成/明伦汇编/皇极典/第238卷
## 钦定古今图书集成/明伦汇编/皇极典/第238卷

| 钦定古今图书集成 明伦汇编 第二百三十八卷 |

| |

钦定古今图书集成明伦汇编皇极典

第二百三十八卷目录

御制部纪事三

御制部杂录

皇极典第二百三十八卷

《玉海》：“仁宗于乾兴元年八月辛亥以清景殿书事诗
二卷赐辅臣。”

《宋史丁度传》：度在经筵岁久，仁宗每以“学士”呼之而
不名。尝问蓍龟占应之事，乃对：“卜筮虽圣人所为，要
之一技而已，不若以古之治乱为监。”又尝示以欹器
曰：“朕欲临天下以中正之道。”度对曰：“臣等亦愿无倾
满以事陛下。”因奏太宗尝作此器，真宗亦尝著论，于
是帝制《后述》以赐之。

《玉海》：“天圣九年十一月十日癸未，翰林侍讲学士孙
奭知兖州。帝作七言诗以宠其行，诏近臣皆赋。先是
闰十月戊辰，奭辞，曲宴太清楼，命从臣皆赋诗。”
明道二年二月十六日“辛亥，赐百官福酒，帝作《籍田
礼毕》七言诗一首，赐宰相吕夷简等次韵和进。”
《庚溪诗话》：“仁宗皇帝当持盈守成之世，尤以斯文为
急，每进士”闻喜宴，必以诗赐之。景祐元年所赐诗末
句曰：“寒儒逢景运，报国合如何？”言宏大而有激励，真
诏旨也。山东李廷臣尝言，一人有持锦臂韝鬻于市
者，其上织成诗一联“恩袍草色动，仙籍桂香浮。”乃景
祐五年赐进士诗也。圣制固宜远播，而仁风所覃，虽
獠人亦知敬爱。廷臣远以千金易之，作小屏几研，间
见之者莫不改容瞻敬。嘉祐初，龙图阁直学士、尚书
吏部郎中梅摰公仪出守杭州，上御制诗以宠赐之，
其首章曰：“地有吴山美，东南第一州。”梅既到杭州，欲
侈上之赐，遂建堂山上，曰：“有美。”欧阳修为记以述之。
亦人臣之荣遇也。

《玉海》：“景祐三年三月六日乙酉，曲宴后苑，赏花钓鱼。
帝赋诗，群臣席上和进，移宴太清楼。”

四年五月二十五日丙寅，御化成殿，以芝草生于殿
楹，乃召辅臣、两制等观。帝作《瑞芝》五言诗赐宰臣王
公以下。翌日，各为诗赋颂以献。

宝元二年十一月六日癸巳，以皇太子生，宴辅臣、宗
室于太清楼，读《三朝宝训》，赐御诗。

庆历元年七月戊申朔，上命图画前代帝王美恶之
事可为监戒者，号《观文监古图》，上自为记，召辅臣至
迎阳门观之。

《宋史仁宗本纪》：庆历四年三月“己卯，出御书治道三
十五事，赐讲读官。”

《玉海》：庆历四年三月己卯，帝御迩英阁，出《危竿论》一
篇，述居高谨危之意，顾侍读学士丁度等曰：“朕观书
之暇，取臣僚上言及进封事有可施于政治者，书以
分赐卿等。”度暨侍讲曾公亮、杨安国、王洙等既拜赐，
因请释其义。从之。

七年春，旱。三月癸巳，上下责躬之诏，避殿减膳，宰相
贾昌朝、陈执中等乞罢，不许。及昌朝罢，执中再请，第
降一官。辛丑，幸西太一宫祈雨，彻盖不御，及还而雨。
群臣请复膳御殿，上乃复执中等官，下诏以交修庶
职，不忘罪己引过之义。四月丁未，幸西太一宫谢雨。
壬子，御殿复膳，赐《喜雨》诗一章以勉之。

懒真子。仁宗皇帝。道德如古帝王，然禅学亦自高远。
仆游阿育王山，见皇祐中所赐大觉禅师怀琏御书
五十三卷，而偈颂极多。内有一颂留怀琏住京师云：
“虚空本无碍，智解来作祟。山即如如体，不落偏中位。”
又有一颂，后作一圆相，下注两行云：“道著丧身失命，
道不著满肝佛性。”仰窥见解，寔历代祖师之上，宜乎
身居九重，道超万物，外则不为奸邪所蔽，内则不为
声色所惑，而享永年。推其绪馀，燕及天下，昆虫草木
咸受上赐。故《宸奎阁记》云：“古今通佛法者，一人而已。”
至哉言乎！

《玉海》：“嘉祐二年九月十一日，翰林侍讲学士李淑出
守河中，制五言六韵诗赐之。是年九月丁丑，龙图直
学士梅摰出守杭，亦赐诗宠其行。”

六年三月戊申，幸后苑赏花、钓鱼，宴太清楼，出御制
诗一首，命从臣属和。四月丁丑，赐新进士闻喜宴于
琼林苑，遣中使赐御诗及《大学篇》各一轴。

《闻见后录》：嘉祐六年三月，仁宗皇帝幸后苑，召宰执、
侍从、台谏、馆阁以下赏花钓鱼中觞上赋诗云：“晴旭
晖晖花尽开，氤氲花气好风来。游丝𦊰絮萦行仗，堕
蕊飘香入酒杯。鱼跃绞波时泼剌，莺流深树久徘徊。
青春朝野方无事，故许欢游近侍陪。”宰相韩琦、枢密
曾公亮、参政张昇、孙抃、副枢欧阳修、陈旭以下皆和帝独称赏韩琦“轻阴阁雨迎天步，寒色留春送寿杯”
之句。时翰林学士承旨宋祁久疾在告，明日和诗来
上，帝览之已怅然。不数日祁薨，益加震悼云。

《宋史仁宗本纪》：嘉祐七年十二月“丙申，幸龙图天章
阁，召群臣宗室观祖宗御书。又幸宝文阁，作《观书诗》，
命韩琦等属和，遂宴群玉殿。”

《中山诗话》：太宗好文，每进士及第，赐闻喜宴，常作诗
赐之，累朝以为故事。仁宗在位四十二年，赐诗尤多，
然不必尽上所自作。

《挥麈后录》：神宗遵太祖遗意，聚积金帛成帑，自制四
言诗一章云：“五季失图，猃狁孔炽。艺祖造邦，思有惩
艾。爰设内府，基以募士。曾孙保之，敢忘厥志。”每库以
一字目之。又别置诗二十字分揭其上曰：“每虔夕惕
心，妄意遵遗业。顾予不武资，何以成戎捷。”后来所谓
御前封桩库者是也。上意用此以为开拓西北境土
之资，始命王韶克青唐，然后欲经理银、夏，复取燕、云。
元丰五年，徐禧、永洛衄师之后，帝心弛矣。

《冷斋夜话》：秦国大长公主薨，神考赐挽词三首曰：“海
阔三山路，香轮定不归。帐深空翡翠，珮冷失珠玑。明
月留歌扇，残霞散舞衣。都门送车返，宿草自春菲。”又
曰：“晓发城西道，灵车望更遥。春风空鲁馆，明月断秦
箫。尘入罗衣暗，香随玉篆销。芳魂飞北渚，那复可为
招。”又曰：“庆自天源发，恩从国爱深。歌钟虽在馆，桃李
不成春。水折空还沁，楼高已隔秦。区区会稽市，无复
献珠人。”元丰初，臣魏泰载之于《诗话》中，虽“穆王黄竹”，
“汉高大风”之词，莫可拟其髣佛。

《湘山野录》：《韩忠献公神道碑》，皇帝御制也。中云：“薨前
一夕，有大星殒于园中，枥马皆鸣。”又云：“公奉诏立皇
子，立皇太子，被顾命立英宗为皇帝，立朕以承祖宗
之序，可谓定策元勋之臣。”后铭其碑曰：“公行不归，申
文是悼。尚想公仪，泪落苑草。”后御篆十字填金以冠
其额曰：“两朝顾命《定策元勋之碑》。大哉，天子之文章”
也。广大明白，日星之照江海，不过此辞也。

《玉海》：“元丰三年闰九月壬子，赐文彦博御筵。上自为
诗赐之，命章惇为序。诏曰：‘来觐外廷，相成宗祀。崇进
公品，往莅洛师，锡燕赐诗，昭示殊礼。仍敕近辅序而
识之’。”

《宋史神宗本纪》：“元丰七年三月辛丑，赐文彦博宴于
琼林苑，帝制诗以赐之。”

哲宗元祐二年春正月辛巳，诏苏彻、刘攽编次《神宗
御制》。

《见闻搜玉》：吕原明侍哲庙讲，大雪不罢，因讲《孟子》有
感，上为一笑，乃赋诗曰：“水晶宫殿玉花零，点缀宫槐
卧素屏。特敕下帘延墨客，不因风雪不谈经。”

《话腴》：徽庙一日幸来，夫人阁就，洒翰于小白团扇，书
七言十四字，而天思稍倦，顾在侧珰云：“汝有能吟之
客，可令续之。”乃荐邻里太学生。既宣入内侍省，恭读
宸制，不知指意，乞为取旨，或续句呈，或就书扇左。上
曰：“朝来不喜餐，必恶阻也。当以此为词，以续于扇。”续
进，上大喜，会将策士，生于未奏名径使造庭，赐以第
焉。上御诗曰：“选饭朝来不喜餐，御厨空费八珍盘。”生
续曰：“人间有味俱尝遍，只许江梅一点酸。”

《名臣言行录》：“徽宗亲制君臣庆会阁诗，群臣进和喜
事者，集为一录。”汪藻适见之，拟和一章，属词用韵，句
法清新，出众作之右。

《老学庵笔记》：宣和中，保和殿下种荔枝成寔。徽庙手
摘以赐燕帅王安中，且赐以诗曰：“保和殿下荔枝丹，
文武衣冠被百蛮。思与朝廷同此味，红尘飞鞚过燕
山。”

《宣政杂录》：徽宗逊位前一年，中秋后在苑中赋晚间
景物一联云：“日射晚霞金世界，月临天宇玉乾坤。”写
示宰臣，甚为得意，皆称赞。取对精切，格韵高胜，圣学
非从臣可及。然次年戎马犯顺后，国号金，亦先兆金
世界也。

《玉海》：建炎三年四月壬戌，上登中和堂，瞩稽山思夏
后之功，瞰涛江怀子胥之烈。制诗。五月辛丑，张浚至
行在，复为知枢密院。上亲书御制《中和堂诗》赐浚曰：
“愿同越句践，焦思先吾身。”卒章曰：“高风动君子，属意
种蠡臣。”

绍兴十九年，太史令胡平言：“十一月十二日，行礼景
灵宫，登辇出内，天气开朗，见帝座及三台星体明耀。
十三日，车驾至青城，阴雾收敛，登坛至礼毕，天气澄
肃，星月明莹，回銮肆赦，有彩云之瑞。乞宣付史馆。”从
之。上因是亲制《喜霁诗》，宰辅从臣皆和以进。

二十八年十月庚寅，上谓宰执曰：“朕宫中尝辟一室，
名为‘损斋’，屏去声色玩好，置古书经史其中，朝夕燕
坐，亦尝作记以自警。”沈该等请降御札以启迪在位。
于是内外碑刻，赐百官皆表谢。

《庚溪诗话》：“光尧寿圣太上皇帝当内修外攘之际，尤
以天德服远，至于宸章睿藻、日星昭垂者非一。至绍
兴二十八年将郊祀，有司以太常乐章为失序次，文义弗协，请遵真宗、仁宗朝故事，亲制祭享乐章。”诏从
之。自郊社、宗庙、原庙等共有十四章，肆笔而成，睿思
雅正，宸文典赡，所谓大哉王言也。至于一时闲适，遇
景而作，则有《渔父辞》十五章，清新简远，备《骚》《雅》之体。
其辞有曰：“薄晚烟林淡翠微，江边秋月已明辉。纵远
柁，适天机，水底闲云片段飞。”又曰：“青草开时已过船，
锦鳞跃处浪痕圆。竹叶酒，柳花毡，有意沙鸥伴我眠。”
又曰：“水涵微雨湛虚明，小笠轻蓑未要晴。明鉴里，縠
纹生，白鹭飞来空外声。”辞多不能尽载，观此数篇，虽
古之骚人词客，老于江湖，擅名一时者，不能跂及。又
一章曰：“春入朝阳苑，晓雾弄沧波。载与俱归又若何？”
此又有进用贤才之意，关治体也。

《宋史萧燧传》：“燧字照临，绍兴三十二年，授靖州教授。
孝宗初，除诸王宫大小学教授，轮对，论官当择人，不
当为人择官。上喜，制《用人论》，赐大臣。”

《玉海》：隆兴二年三月二十四日作七言四韵诗，有“永
将四海奉双亲”之句。太上皇御制赞曰：“律身以道，既
济则亨。煌煌竞秀，结液蟠英。”

乾道三年三月癸卯，赐宰执御制《春赋》。上曰：“人主不
可不知民事，《七月》之诗，陈王业艰难。近尝作《春赋》，仿
苏轼《赤壁赋》为之，大意言农事方兴，要使无失其时。”
宰臣魏杞请窥圣作，故赐之。

五年十一月五日丁巳御书《御制用人论》赐宰相陈
俊卿等。

八年九月，虞允文以少保节度宣抚四川，上以诗送
之曰：“不辞论道虚台席，暂假宣威筑将坛。归来尚想
终霖雨，未许乡人衣锦看。”用李纲故事，御正衙，亲酌
卮酒赐之，俾即殿门乘马持节而出，都人以为宠。
淳熙元年九月十八日，幸玉津宴射，赋七言诗，赐曾
怀以下，与宴者皆和。

五年九月十二日壬申，幸秘书省观图书，宴右文殿。
翌日癸酉，内出御制近体诗赐宰臣史浩以下，群臣
咸和。又有《赏春喜晴因想中原》诗、《苑中即事诗》《冷泉
堂古风》。

六年十一月乙卯，御制论数百言，欲革取士用人之
弊及信赏必罚之法，俾辅臣宣示侍从。上曰：“此惟欲
戒饬臣下趋事赴功而已。”

《十二年三月二十六日车驾宿戒幸玉津园命下大
雨将晓有晴意已而天宇豁然洪迈进诗歌咏四月
四日扈从景灵宫赐圣制云比幸玉津园纵观春事
适霁色可喜卿有诗来上因俯同其韵》“春郊柔绿遍
桑麻，小驻芳园览物华。应信吾心非暇逸，顿回晴意
绝咨嗟。每思富庶将同乐，敢务游畋漫自夸。不似华”
清当日事，五家车骑烂如花。

《贵耳集》寿皇未尝忘中兴之图。有《新秋雨霁》诗云：“平
生雄武心，览镜朱颜在。岂惜尝忧勤，规恢须广大。”曾
作《春赋》示徐本中，命其校订。曾觌因谮徐云：“上《春赋》
本中在外，言曾为润色。”寿皇颇不悦。本中自知阁换
集英殿修撰，江东漕后，许国用此典故换文阶。端平
间试词科，出《寿皇春赋颂》，试者皆不知之。此无五十
年间事，士大夫罔闻之矣。

《庚溪诗话》：上皇帝以英睿之资，宸文圣作，焕然超卓。
方居王邸时，从太上皇帝视师江左，经由京口，题诗
金山曰：“屹然山立枕中流，弹压南东二百州。狂寇来
临须破胆，何劳平地战貔貅。”辞庄而旨深，已包不战
而屈人兵之意也。今上皇帝躬受内禅，践祚以来，未
尝一日暂忘中兴之兆，每形于诗辞，如《春晴有感》曰：
“春风归草木，晓日丽山河。物滞欣逢泰，时丰自此多。
神州应未远，当继沛中歌。”观此则规恢之志大矣。如
幸秘阁宴群臣，赐诗曰：“稽古右文惭菲德，礼贤下士
法前王。欲臻至治观熙洽，更罄谟猷为赞襄。”《俯和丞
相史浩诗》有曰：“谁欲元首明，自得股肱喜。”又曰：“虚心
欲受人，忠言资逆耳。朕瘠天下肥，至乐无易此。”观此
则任贤听谏，虚己爱民之心切矣。至如《咏德寿宫冷
泉亭古风》有曰：“孰云人力非自然，千岩万壑藏云烟。
上有峥嵘依空之翠壁，下有潺湲漱玉之飞泉。一堂
虚敞临佳沼，密荫交加森翠葆。山头草木四时芳，阅
尽岁寒长不老。”又曰：“日长雅趣超尘俗，散步逍遥快
心目。山光水色无尽时，都将挹向杯中醁。”观此则笃
于奉亲，尽天下之养者，无不至矣。如《春赋》曰：碧寔朱
英，秾苞艳葩。荣于春者冬必悴，糵于夏者秋必花。擢
乔松于岁寒，出奇卉于天涯。知深仁之被物，曾何间
四时与幽遐。吾将观登台之熙熙，包八荒而为家。穆
然若东风之振槁，洒然若膏雨之萌芽，则生生之德，
无时不在，又何美乎眩目之芳华。观此则所以赞天
地化育，一视而同仁者深矣，真帝王之用心也。当今
皇太子夙禀岐嶷之资，笃日就月将之道，方其处恭
邸时，阅经史、习艺业为最多，每为诗篇，辞语妙高岩
肖。时备员讲官，每请退，则与同僚咏叹，敬服不已。今
育德春官之久，谅制作深造《灏灵》之体，但以在远，不

如是，其意宏远矣。

《玉海》：“绍熙三年十二月四日，进孝宗圣政，先二日亲
制序，仍书赐宰臣留正。”

庆元六年二月二十二日，进《光宗圣政》，翼日制序，赐
参政臣深甫，并刻石秘府。

《宋史刑法志》：“理宗起自民间，具知刑狱之弊。初即位，
即诏天下恤刑，又亲制《审刑铭》以警有位。”

《理宗本纪》：绍定六年九月辛酉，经筵官请以御制敬
天、法祖、事亲、齐家四十八条及缉熙殿榜、殿记宣付
史馆。

《玉海》：淳祐四年正月一日，御制“《谨刑铭》《训廉铭》。”
六年十月，讲《礼记》毕，锡宴秘书省，御制七言唐律一
首。

《宋史度宗本纪》：咸淳六年春正月丁卯，上制“字民”、“牧
民”二训，以戒百官。

《桯史》：金海陵未篡，伪封岐王，为平章政事。颇知书，好
为诗词，语出辄崛彊整整，有不为人下之意，境内多
传之，且骤施于国，东昏疑焉。未及诛而有霄仪之祸，
宗族大臣以亮有素誉，因共推戴。既立，遂肆暴无忌，
佳兵苛役，以迄于亡。然其居位时，好文辞犹不辍。余
尝得其数篇。初，王岐以事出使，道驿有竹，辄咏之曰：
“孤驿潇潇竹一丛，不同凡卉媚春风。我心正与君相
似，只待云梢拂碧空。”又《书壁述怀》曰：“蛟龙潜匿隐沧
波，且与虾蟆作混和。等待一朝头角就，撼摇霹雳震
山河。”既而过汝阴，复作诗曰：“门掩黄昏染绿苔，那回
踪迹半尘埃。空亭日暮乌争噪，幽径草深人未来。数
仞假山当户牖，一池春水绕楼台。繁花不识兴亡地，
犹倚阑干次第开。”又尝作《雪词》《昭君怨》曰：“昨日樵村
渔浦，今日琼川小渚，山色卷帘，看老峰峦。锦帐美人
贪睡，不觉天花剪水，惊问是杨花？是芦花。”一日至卧
内，见其妻几间有岩桂植瓶中，索笔赋曰：“绿叶枝头
金缕装，秋深自有别般香。一朝扬汝名天下，也学君
王著赭黄。”味其词旨，已多圭角，盖其蓄已不小矣。及
得志将图南牧，遣我叛臣施宜生来贺天申节，隐画
工于中使图临安之城邑及吴山、西湖之胜以归。既
进绘事，大喜，瞷然有垂涎杭、越之想。亟命撤坐间软
屏，更设所献，而于吴山绝顶貌己之状，策马而立。题
其上曰：“万里车书盍混同，江南岂有别疆封？提兵百
万西湖上，立马吴山第一峰。”又二日，而中秋待月不
至。赋《鹊桥仙》曰：“传杯不举，停歌不发，等候银蟾出海。
不知何处片云来，做许大通天障碍。虬髯撚断，星眸
睁裂，惟恨剑锋不快。一挥截断紫云腰子，细看嫦娥
体态。”明年竟遂前谋，使御前都统骠骑卫大将军韩
夷耶，将射雕军二万三千，围子细军一万，“先下两淮。”
临发，赐所制《喜迁莺》以为宠曰：“旌麾初举，正𫘝𫘨力
健，嘶风江渚。射虎将军，落雕都尉，绣帽锦袍翘楚。怒
磔戟髯争奋，卷地一声鼙鼓。笑谈顷，指长江齐楚，六
师飞渡。此去无自堕，金印如斗，独在功名取。断锁机
谋，垂鞭方略，人事本无今古。试展卧龙韬韫，果见成
功旦。莫问江左，想云霓望切元黄迎路。”余又尝问开
禧降者，能诵忆尚多，不能尽识。观其所存，寓一二于
十百，其桀骜之气，已溢于辞表，他盖可知也。

《元诗选》：“文宗自集庆路入正大统，途中有作。”

《元史本纪》：“泰定三年三月丙寅，翰林承旨阿怜帖木
儿、许师敬译帝训成，更名曰《皇图大训》，敕授皇太子，
考试国子生。”

《龙兴慈记》：圣祖始诞，屋上红光烛天，皇觉寺僧望见
之，惊疑回禄也。明发扣问，告以诞，请长从游。后睿知
天纵，主僧禁缚之阶下，口占一诗曰：“天为罗帐地为
毡，日月星辰伴我眠。夜间不敢长伸脚，恐踏山河社
稷穿。”

圣祖渡江，至太平府不惹庵僧问诘不已，题诗壁上
曰：“腰间宝剑血星星，杀尽南蛮百万兵。老僧不识英
雄汉，只管叨叨问姓名。”僧洗去之，题诗旁曰：“壁上新
诗不可留，欲留在此鬼神愁。慢将法水轻轻洗，洗出
毫光射斗牛。”后差人密访，录诗进呈，遂不问。

《遵闻录》：太平府不惹庵，太祖既渡江，尝题诗于壁后，
庵僧洗之。及有天下，僧乃献诗云：“御笔题诗不敢留，
留时只恐鬼神愁。曾将法水轻轻洗，犹有馀光射斗
牛。”

《在田录》：高祖游食四方时，尝咏日一首云：“东头日出
光始出，逐尽残星并残月。骞然一转丽中天，万国山
河皆照著。”

《遵闻录》：太祖征陈友谅，王师至潇湘，赋诗云：“马渡沙
头苜蓿香，片云片雨渡潇湘。东风吹醒英雄梦，不是
咸阳是洛阳。”天葩睿豪宕英迈有如此。
“大将南征胆气豪，腰悬秋水吕虔刀。雷鸣甲胄乾坤
静，风动旌旗日月高。世上麒麟终有种，穴中蝼蚁竟
何逃？大标铜柱归来日，庭院春深听百劳。”此圣祖命
都督佥事杨文广征南而赐之之诗也。气象豪雄，而音律和畅，酷似盛唐诗人格局。

《名山藏典谟记》：“洪武元年十一月辛丑，上宴东宫官
僚，置酒欢甚。命诸臣作《龙蟠锺山赋》，自作《时雪赋》。
六年五月，御制《祖训》成，凡十二篇。”

《明宝训》：“洪武七年十二月甲辰，御注《道德经》成，太祖
对儒臣举《老子》所谓‘五色令人目盲，五音令人耳聋，
与圣人去甚、去奢、去泰’”之类，曰：“老子此语，岂徒托之
空言，于养生治国之道亦有助也。但诸家之注，各有
异见，朕因为注以发其义。”

《遵闻录》：陶安知饶州，圣祖赐以诗曰：“匡庐岩穴甚幽
深，水怪无端盈彭蠡。鳄鱼因韩去远岸，陶安鄱阳即
一理。”未几，以为翰林学士，赐以门对曰：“国朝谋略无
双士，翰苑文章第一家。”后又以安为江西参政而卒。
圣祖亲制文，遣使祭之。其蒙被宠眷，终始不衰。
罗复仁，吉水人，国初时为编修，后乞休致，太祖赐以
布衣，而题其裾曰：“性虽麤率，忠直可喜。”赐此布衣，放
归田里。

《泳化类编》：洪武八年秋八月七日，太祖御东黄阁，饮
大学士宋濂酒。上为劝饮，濂不敢辞，遂醉之。乃命二
奉御捧黄绫案以进。太祖曰：“朕为卿赋醉歌。”须臾成
楚辞一章，命编修朱右重以遗濂，五拜叩首以谢而
退。

《话腴》：明之象山士子史本有木樨，忽变红色，异香，因
接本献阙下。高庙雅爱之，画为扇面，仍制诗以赐从
臣云：“月宫移就日宫栽，引得轻红入面来。好向烟霄
承雨露，丹心一点为君开。”又云：“秋入幽岩桂影团，香
深粟粟照林丹。应随王母瑶池宴，染得朝霞下广寒。”
自是四方争传其本，岁接数百，史氏由此昌焉。一卉
之微。香色稍异。能动至尊。入品题。且昌其主。可以人
而不如木乎。

《大政记》：洪武八年二月庚子，御制《资世通训》成，上谓
侍臣曰：“人君为臣民之主，任治教之责。上古帝王，道
与天同。今朕统一寰宇，昼夜弗遑，思以化民成俗，复
古治道，乃著是书以示训戒耳。”侍臣皆曰：“此臣民万
世之宝也。”书凡十四章。其一“君道”章，凡十有八事；其
次“臣道”章，十有七事；其次曰民用、士用、工用、“商用”等
十二章，皆申戒士庶之意，诏刊行之。

《泳化类编》：“洪武十一年戊午夏四月，新造皇堂成，太
祖亲为文以纪之。盖述艰难明昌运，故不爱儒臣饰
辞也。先是，至正四年甲申，天流疫疾，皇考仁祖淳皇
帝、皇母陈太后，同月遘疾而作。太祖方年十有七，贫
不能起，窀穸田伯刘大秀以地归之，即今凤阳之皇
陵也。至是造皇堂于所，以江阴侯吴良督理之。堂成”，
立碑，太祖手摛其词。

《明昭代典则》：洪武十一年夏四月，御制敕文，谕祭安
东、沐阳二县野鬼。时永嘉侯朱亮祖奏：“安东、沐阳二
县之野，暮夜多鬼，民命皆惊。”御制敕文，遣使谕祭之。
十二年春正月己卯，合祀天地于南郊大祀殿。礼成，
上大喜，作《大祀文》并歌九章。

十八年冬十月己丑，《御制大诰》成，颁示天下。

十九年三月辛未，御制《大诰续编》成，颁示天下。十二
月癸巳，御制《大诰三编》成，颁示天下。

《大政纪》：洪武二十年二月甲辰，御注书“《洪范》成。”上召
赞善刘三吾曰：“朕观《洪范》一篇，帝王为治之道也。所
以叙彝伦，立皇极，保万民，叙四时，成百谷，本于天道
而验于人事。箕子为武王陈之，武王犹自谦曰：‘五帝
之道，我未能焉’。朕每为惕然，遂疏其旨，为朝夕省观。
三吾对曰：‘陛下留心是书，上明圣道，下福生民，为万’”
世开太平者也。

《夷白斋诗话》：高庙咏菊诗云：“百花发我不发，我，若发
都骇杀，要与西风战一场，遍身穿就黄金甲”，一统鸿
基，兆见于此矣。

列朝诗集，太祖高皇帝御制文集共五卷，翰林学士
乐韶凤、宋濂编录。濂之言曰：“臣侍帝前者十有五年，
帝为文或不喜书，诏臣濂坐榻下，操觚受辞，终日之
间，入经出史，衮衮千馀言。尝为濂赋《醉学士歌》二，奉
御捧黄绫以进，挥翰如飞，须臾成《楚辞》一章。上圣神
天纵，形诸篇翰，不待凝思而成，自然度越今古，诚所
谓天之文哉！”解缙曰：“臣缙少侍高皇帝，早暮载笔墨
楮，以俟圣情，尤喜为诗歌，睿思英发，雷轰电烛，玉音
沛然，数千百言，一息无滞。臣辄草书连幅，笔不及成，
点画上进，才点定数韵而已，或不更一字。故常喜诵
古人铿鍧炳朗之作，尤恶寒酸、咿嘤、龌龊、鄙陋，以为
衰世之为不足观。诗僧宗泐进所精”思刻苦，以为得
意之作百馀篇，高皇一览不竟日，尽和其韵，雄深阔
伟，下视泐诗，大明之于爝火也。臣谦益所撰集，谨恭
录。内府所藏，弆御制文集冠诸篇首，以著昭代人文
化成之始。其他稗官小说，委巷流传，及掇拾乱真者，
削而弗取载焉。

《蜀都杂抄》：贵州金竺长官司有僧寺曰“罗永庵。”有一

星还拱，山漏无声水自沉。遥想禁城今夜月，六宫犹
望翠华临。阅罢《楞严》声懒敲，笑看黄屋寄团瓢。南来
瘴岭千层迥，北望天门万里遥。款段久忘飞凤辇，袈
裟新换衮龙袍。百官此日知何处，惟有群乌早晚朝。”
人知为建文君僧，遂避去，其诗至今留庵中。卫方伯
正夫传其事，漫记之以备一说。

《列朝诗集》：惠宗幼颖敏能诗，太祖命赋《新月》，应声云：
“谁将玉指甲，抓破碧天痕。影落江湖上，蛟龙不敢吞。”
太祖凄然久之，曰：“必免于难。”按叶子奇《草木子馀录》
载皇太子《新月诗》云云。所谓皇太子者，庚申君之子
也。野史以为懿文太子作，为不及享国之谶，而晓则
以为建文作。考杨维桢《东维子诗集》，此诗为维桢作，
则诸书皆傅会也。晓又载帝《金陵诗》云：“礼乐再兴龙
虎地，衣冠重整凤凰城。”亦见《维桢集》中，今并削之。
逊国后赋诗：“牢落西南四十秋，萧萧华发已盈头。干
坤有恨家何在，江汉无情水自流。长乐宫中云气散，
朝元阁上雨声愁。新蒲细柳年年绿，野老吞声哭未
休。”

《大政纪》：“永乐三年九月，关陕奏献嘉禾，数穗，同一茎，
翰林儒臣撰诗以进。上以太祖高皇帝御制嘉禾诗”
石本，分赐诸王及京师三品以上、翰林、近侍、国子祭
酒、司业。洪武二十八年九月庚戌，北平禾有异茎同
穗之祥，上为燕王时进上，太祖亲御翰墨，为诗一章
以赐。上佩诵追维，乃用摹勒于石，拓本成轴。至是复
有《嘉禾之瑞》，颁赐之。

《明昭代典则》，“永乐五年十一月，《永乐大典》书成，上亲
制序文。”

《大政纪》：永乐七年二月，《圣学心法》书成，命司礼监刊
行。上采辑圣贤格言，若执中、建极之类，切于修身、齐
家、治国、平天下之要者，为书四卷，曰君道、臣道、父道、
子道，出示胡广等。广等览毕，奏曰：“帝王道德之要，备
载此书”，遂为“圣学心法。”亲为之序。

《名山藏典谟记》。“永乐十三年九月。《五经四书大全》及
《性理大全》书成。上亲序之。”

十五年正月上集《神僧传》成。御制序。九月，修孔子庙
成。上制文刻碑焉。

十七年三月，《为善阴骘》书成，盖上辑古之积善而庆
显有明效者，得百六十五人，人为论断，系诗于后，以
劝世焉。

《明昭代典则》：“永乐十七年秋九月，《神仙传》成。上尝览
《列仙传》，因命侍臣博采，重加纂辑。至是成，赐名《神仙
传》，上亲制序冠之。”

《名山藏典谟记》：“永乐十八年正月上元节，上观灯午
门，赐群臣宴，赐御制诗，群臣属和以进。六月，《孝顺事
寔》书成，盖上命侍臣考古孝行卓然者得二百七人，
复为论断，并系之诗以教民。”

二十二年五月，宴文武大臣，命内侍歌高皇帝御制
词五章，上爵之曰：“此先帝垂谕创业守成之难，而示
淫荒酣酗之戒也。朕虽军旅，君臣杯酒，敢忘先训。”皆
稽首谢。上亦制词五章，述奉天法祖，勤政恤民之意
焉。

列朝诗集，上靖难犁庭、神武丕烈戎马之馀，铺张文
治。《敕修经书大全》及《永乐大典》，昭代文章，度越唐宋。
御制集藏弆天府，不传人间。恭录御赐荣公二诗，以
见神龙之片甲云：“寿介逃虚子，耆年尚未央。功名跻
辅弼，声誉籍文章。画静槐阴合，秋清桂子香。国恩期
必报，化日正舒长。玉露滋芳席，奎魁照碧空。斯文逢
盛世，学古振儒风。未可还山隐，当存报国忠。百龄有
馀庆，写此寿仙翁。”御书用紫粉金龙笺，后题云：“八月
十三日”，旁有《为善最乐图书》。少师携至常熟，入馀庆
书院，谒文靖公祠。其守僧净心，少同衣钵，谓之曰：“御
诗有‘《馀庆》’二字，留此永镇山门。”今在院中。

明《昭代典则》：永乐二十二年八月丁巳，皇太子即皇
帝位，改明年元曰洪熙。九月，上御西角门，阅京官诰
词，顾大学士杨士奇、杨荣、金幼孜曰：“卿三人及蹇义、
夏原吉，皆先帝旧臣，朕方倚以自辅。凡朕所行有未
尽善，皆当尽言。”遂取五人诰词，亲制宸翰，增二语云：
“勿谓崇高而难入，勿以有所从违而或怠。此朕寔心，
卿等勉之。”士奇等稽首曰：“此陛下圣德，臣等其敢不
勉。”

洪熙元年二月，赐三公及兵部尚书《天元玉历祥异
赋》。上初得此书，以示侍臣曰：“天道之事，未尝有二，有
感必应。朕少事太祖，每教以慎修敬天，朕未尝敢怠。
此书言简理当，左右辅臣亦宜知之。”遂命刊布，上亲
制序。

列朝诗集：仁宗在东宫久，圣学最为渊博，酷好宋欧
阳修之文，乙夜翻阅，每至达旦。杨士奇欧之乡人，熟
于欧文，帝以此深契之，尝命赞善徐善述改窜其诗，
致书称谢。又云：“令旨说与好古，将选诗内取《易》入手
解意的诗分类赋比，兴尔为选择。”王燧真明日早进来看，其虚怀好学如此。《御制集》上下二卷，尹直《琐缀
录》载上观象戏与曾棨赓和诗，《御制集》及棨集并不
载，故削之。

《明昭代典则》：“宣德元年夏四月，御制《外戚事鉴》及《历
代臣鉴》二书成，颁赐群臣及外戚。”

三年二月，御制《帝训》及《官箴》二书成。

《名山藏典谟记》：宣德四年四月，荐鲥鱼，奉先殿分尝，
大学士士奇、荣幼孜赐酒，御制诗，士奇等和，上曰：“今
日君臣当以卷阿相勗。”

《大政纪》：宣德四年五月，上御文华殿读典谟，有感，成
诗，示廷臣。诗内云：“盛治已如此，端拱已无为。犹闻谨
天戒，兢业恒自持。”又云：“惟尔卿大夫，国家所倚毗。进
贤献忠谠，竭力殚猷为。”又云：“斯言出诚悃，勉旃尔勿
违。当续明良歌，毋取伐檀讥。”盖示交修之义云。十月
丁亥，驾幸文渊阁，命增直宇，设饮馔器用。翌日，大学
士杨士奇等上表谢恩，降敕赐诗褒答。敕曰：“朕念卿
等弼亮之勤，朝《夕弗置，间因暇日至文渊阁，微有赐
赉，以庶几乎君臣相与之义而已。而卿等乃以表来
谢。览之备悉衷诚，深用尔嘉，因赋一诗以识予怀》。”诗
曰：天命予躬抚万方，丹心切切慕虞唐。退朝馆阁咨
询处，回看文星烂有光。

《名山藏典谟记》：“宣德四年十月，幸文渊阁，顾问少傅
士奇、学士溥等，赐酒馔，制诗。上作《猗兰操》以示大臣
曰：‘孔子自卫反鲁而操猗兰，伤不遇也。朕虞谷中之
贤有不仕者，辄拟斯篇。夫以人事君，卿等所谓大臣
也’。”幸文渊阁，赐儒臣钞及御书制诗一章。

五年正月丁未，雪，作《喜雪歌》。

《大政纪》：“宣德五年三月庚戌，上御左顺门，召少师等
官蹇义、杨士奇、杨荣等，以御制《耕夫记》示之。上曰：‘朕
昨谒陵还，道昌平东郊，见耕夫在田，召而问之，知人
事艰难，吏治得失，因录其语成篇，今以示卿，卿亦当
体念不忘也’。”

《名山藏典谟记》：宣德五年六月，遣捕蝗畿内，命行在
户部尚书郭敦曰：“往岁捕蝗之使，闻不减蝗，卿尚饬
而后遣之。”因制《捕蝗诗》示敦。九月岁登，赐群臣诗，命
诸学士和。十二月己卯雪尺作《喜雪诗》赐群臣宴，群
臣进和，语有警戒者，上录而为之序。

六年六月，制《悯农诗》示吏部尚书郭琎曰：“为朕慎择
贤守令。”

《大政纪》：“宣德六年七月，赐辅臣蹇义、杨士奇、杨荣等
御制《豳风图》诗。上阅内库书画，得元赵孟𫖯所绘《豳
风图》，因赋长诗一章，召辅臣示之曰：‘《豳风》，周公陈后
稷、公刘致王业之由，与民事早晚之宜，以告成王，使
知稼穑艰难，万世人君皆当知此。朕览斯图，为赋诗，
欲揭于便殿之壁，朝夕在目，有所儆励，尔其书于图’”
之右。十一月，作《祖德诗》九章。

七年三月，上出御制《猗兰操》及四言《招隐诗》赐诸大
臣。上既下诏求贤，复出御制示大臣。上以御制《织妇
词》一篇示群臣。上曰：“朕非好为词章，昔真西山有言：
农桑衣食之本为君者，当诏儒臣以农夫织妇耕蚕
勤劳之状作为诗歌，使人诵于前，又绘以图，揭于宫
掖，布于戚里，使皆知民事之艰、衣食之所自，朕所以
赋此也。”六月，上亲制《翰林院箴》，今揭于院之后堂，朱
红漆榜，字用金涂之。

《名山藏典谟记》：“八年三月，选庶吉士尹昌等三十人
读书翰林，制《养士诗》。四月，修广寒”、“清暑二殿，藏书其
中，奉皇太后游宴焉，制《广寒殿记》。六月，旱，蠲两畿、山
东西、河南属县租税，作《悯旱诗》。”

九年二月，制《思贤诗》。十二月，制《洪范序》。

《泳化类编》：宣宗皇帝善诗，尤喜六言，题史馆云：“荡荡
尧天四表，巍巍舜日重华。祖考万年垂统，乾坤六合
为家。”又题上林春色云：“山际云间晓色，林间鸟弄春
音。物意皆含生意，天心允合吾心。”又题撤扇云：“湘浦
烟霞交翠，剡溪花袅生香。扫却人间炎暑，招回天上
清凉。”

《列朝诗集》：宣宗天纵神敏，逊志经史，长篇短歌，援笔
立就。每试进士，辄自撰程文曰：“我不当会元及第耶？”
万机之暇，游戏翰墨，点染写生，遂与宣和争胜。而运
际雍熙，治隆文景，君臣同游，赓歌继作，则尤千古帝
王所希遘。

《泳化类编》：《岘山》《汉水》二赋，英宗皇帝御制以赐襄宪
王也。宪王初被，有召代之疑，上复辟宫中，疏见其有
请奉迎之章，上嘉而贤之，召入朝，赋诗以赐之。
名山藏《典谟记》：正统五年九月，造浑天仪璇玑玉衡
简仪成，御制观天器铭。

天顺五年四月，修《大明一统志》成，御制序。十月，致书
襄王瞻墡曰：“朕制诗赋数首，用写名藩山川风景之
胜，以寓嘉美，至可目入。”

《大政纪》：“成化二年二月，重修阙里孔子庙成，上制文
立碑纪之。”

八十九首。

名山藏《典谟记》：“成化十八年十二月，《文华大训》成，以
授皇太子。”其书四纲，二十四目，四纲曰“进学”，曰“养德”，
曰“厚伦”，曰“‘明治’。上亲序之，复题其后。”

列朝诗集：孝宗皇帝本朝之周成王、汉孝文也。圣学
缉熙，光明纯粹。学士张元祯进讲《性理，索太极图》观
之曰：“天生斯人，以开朕也。”《静中吟》一绝，见于李东阳
《麓台集》，粹然二帝三皇，典谟训诰，不当以诗章求之
也。诗云：“习静调元养此身，此身无恙即天真。周家八
百延光祚，社稷安危在得人。”

正德十五年，上自称威武大将军，南巡至镇江，幸大
学士杨一清私第，御制诗十二首以赐一清，命一清
即席恭和，欢宴霑醉，夜阑而罢。相传上将临大学士
靳贵丧，命词臣撰祭文，皆不称旨，乃御制一首云：“朕
居东宫，先生为傅；朕登大宝，先生为辅。朕今南游，先
生已矣。”呜呼哀哉！代言之臣，老于文学者，皆叹息敛
手。《野史》载上幸宣府，制小词，有“野花偏有色，村酒醉
人多”，盖天纵圣神，言语文字之妙，信不关学问也。
《名山藏典谟记》：嘉靖五年十月，御制《敬一箴》，颁示翰
林诸臣。

六年五月，制《大学衍义序》、听讲诗二篇，示群臣。
《泳化类编》：嘉靖六年十二月除夕之日，世宗因赋五
言诗一律：“三冬寒已去，九阳春又来。辞残省往过，迓
岁善增培。伊傅真耆硕，辅弼信英才。专赖交修道，承
之尚钦哉！”是日，上为手书，命司礼监赍谕大学士杨
一清、谢迁、翟銮等曰：“今三始更新，万物复亭正可革
宿愆、兴新德之时。朕虽有过，不能自知。卿可以正代
非，以善易恶。交修不逮，斯寔朕望焉。”遂以其诗章赐
之。及一清各赓和以进，遂命录为一集，世宗亲序诸
首。去年除夕，朕以残冬已尽，阳和回春，遂赋五言律
一首，以其述示杨少师一清，寓以望其辅导交修之
意，以辞残比省过迓岁比进善之意。一清遂与廷、璁、
銮等恭和以闻。但其中颂，朕太过，愧受之。呜呼！虞、周
之道，君臣惟一。故《舜歌》，皋陶赓之，《卷阿》之作，周臣颂
之。非虞、周之圣，但喜得忠良，遂取为集，以见同道之
义。诗之所关大矣，非吟咏者比。寔以求道望治，不觉
形诸言也欤。嘉靖七年戊子春正月四日序。杨一清
跋其后。

《名山藏典谟记》：“嘉靖七年闰十月，御制十六字《箴》曰：
‘卓尔之见，一贯之唯，学圣君子，勗哉勿伪’。”

十年三月，上以皇后出蚕北郊未便，欲移内西苑，并
定土谷坛省耕焉。乃幸西苑，趣召大学士孚敬，尚书
时相度中官渡过太液池，入见旧仁寿宫。还报，命昭
和殿手授御制《西苑赋》，使共和。因手书赐赋三臣，汇
曰《咏和录》。

《永陵编年史》：“嘉靖十年三月，御制《先蚕坛位赋》，手授
张孚敬曰：‘朕偶有作，卿等删润和之，以寓儆戒之意’。
孚敬请上手书，赐为世宝。许之。”

《名山藏典谟记》：“嘉靖十二年五月，召孚敬时献夫銮
见西苑宝月亭，驾过清馥殿，示御制诗四章，命立和
之，分篸以芍药花。退览四臣和诗于翠芬亭，使中官
遍领观花树，赐茗饮酒馔，退。”

《大政纪》：嘉靖十三年十一月，日长至，肇祀皇天上帝
于园丘，驾御斋宫。上亲制大报歌，因谕夏言、顾鼎臣
等曰：“朕肃怀大报，作此数字以见意耳。卿等各尽所
以赞佐戒进文词和来。”

十四年三月，颁御诗于群臣。初，帝幸南内，召张孚敬、
李时、汪𬭎、夏言、郭勋同游。翌日，孚敬、时、𬭎言各作奉
制记、乐赋以献。帝亦作诗一章，命曰《御制记乐同游》。
又为作序，曰《御制诗赋集序》，内阁缮写成帙，附诸臣
奏赋。其后命曰《御作诗》。发工部刊摹成书，颁示两京
群臣。

《名山藏典谟记》：“嘉靖十八年二月，幸承天门。乙卯，发
京师，制《述怀诗》。三月辛巳，谒显陵，制《谒陵山诗》。甲申，
享上帝，上亲制乐章。遂祭告于显陵，上悲思瞻顾，制
《再谒显陵诗》。壬辰，驾还，制《思亲赋》。”

二十二年七月旱，上躬祷雩坛，雨。制《感雨吟》。

二十四年七月，万寿圣节，命百官上香，叩元奉先殿
丹陛下，出朝奉天门。永和王知燠献白鹿上寿，遂告
鹿瑞于太庙。

三十年十二月，以雪应祈，群臣疏贺。上嘉答之，制《贺
雪吟》。

《臣林记》：世宗御无逸殿东室，召费宏与大学士李时
曰：“今日闲暇，庶几君臣同游之雅。”命出观殿宇。殿东
壁书《无逸篇》，北壁则皇考所作《农家忙诗》，上跋其后。
转观豳风亭，东壁书《七月诗》，北壁则上所题《豳风图》
长句。东西小亭二壁，上制文自儆，兼述创造之故，宏
顿首称颂。

《列朝诗集》：世宗生五龄，颖敏绝人，献皇帝口授辄成
诵。万几之暇，喜为诗文。大学士杨一清进呈元宵诗有“看冰轮清似镜”之句，世宗以为类中秋诗，改云“爱
看金莲明似月。”一清疏谢，以为曲尽情景，不问可知
为元宵作矣。尝与阁臣费宏等赓唱，张桂忌而阻之，
以为雕虫小技，不足劳圣虑。然是时馆阁大臣皆乏
黼黻之才，不能有光圣学，诚可叹也。

神宗天藻飞翔，留心翰墨，每携大令《鸭头九帖》，虞世
南临《乐毅论》、米芾《文赋》以自随。《劝学诗》一章，御书，赐
太监孙隆，刻石吴中者也。帝奉两宫纯孝，内府藏颜
鲁公书《孝经》，得之如珙璧，命江陵相装演题识，珠囊
绨几，未尝一日去左右。

《书经》：“咸有一德，俾万姓咸曰大哉王言。”〈孔传〉一德之言
故曰“大。”

《扬子》“圣人之言，炳若丹青。”

圣人矢口而成言，肆笔而成书。

《中说子》曰：“大风安不忘危，其霸心之存乎？《秋风》乐极
哀来，其悔志之萌乎？”

《陈江令君集皇太子太学讲碑》云：“含毫落纸，动八阕
之歌谣；只句片言，谐五声之节奏。云飞风起，追压汉
帝之辞；高观华池，远跨魏王之什。”

《庚溪诗话》：“汉高帝《大风歌》，不事华藻，而气概远大，真
英主也。武帝《秋风》辞，言固雄伟，而终有感慨之语，故
其末年几至于变。魏文父子，横槊赋诗，虽遒壮抑扬，
而乏帝王之度。六朝以后，人主言非不工，而纤丽不
逞，无足言也。”

唐文皇既以武功平隋乱，又以文德致太平，于篇咏
尤其所好。如曰：“昔乘匹马去，今驱万乘来。”词气壮伟，
固人所脍炙。又尝观其《过旧宅》诗曰：“新丰停翠辇，谯
邑驻鸣笳。一朝辞此去，四海遂成家。”盖其诗语与功
烈真相副也。

《石林燕语》：“祥符中，始建龙图阁，以藏太宗御集。天禧
初，因建天章、寿昌两阁于后，而以天章藏御集”，虚寿
昌阁未用。庆历初，改“寿昌”为“宝文，仁宗亦以藏御集。”
二阁皆二帝时所自命也。神宗显谟阁、哲宗徽猷阁，
皆后追建之，惟太祖、英宗无集，不为阁。

《东莱博议》：“圣人之文，与天地并，综以元气之机轴，斲
以阴阳之斧斤，濯以江汉之波澜，掞以云汉之黼黻，
日月雷霆，嵩衡岱华，郊墟毓管，来往笔端。”

《容斋随笔》：“古今作者多矣，惟广大高明，开辟造化，然
后足以为帝王之文章。”

《问奇类林》。考伏羲、神农、黄帝皆作《易》。伏羲重封，六十
四卦之名已具。又命子襄为飞龙氏，造为六书。黄帝
时，仓颉第从而衍之耳。干宝《周礼》“太卜掌三《易》之法”，
注云：“伏羲之《易》，小成为先天；神农之《易》，中成为中天；
黄帝之《易》，大成为后天。”则神农、黄帝皆作《易》矣。然未
知何据。或曰：神农曰连山氏，故连山为炎帝之易，所
谓中成也。黄帝曰：“归藏氏”，故《归藏》为轩辕之《易》所谓
大成也。《丹铅》云：“连山藏于兰台，《归藏》藏于大卜。”此语
见于桓谭《新论》，则后汉时《连山》《归藏》犹存，不可以《艺
文志》不列其目而疑之。至隋世之《连山》《归藏》，则伪作
上官求赏者耳。

《缃素杂记》《晋书刘邈传》云：“时孝武帝觞乐之后，多赐
侍臣文辞，诏义有不雅者，邈辄焚毁之，其他侍臣被
诏，或宣扬之，故诵者以此多邈。”又《徐邈传》云：“帝宴集
酣乐之后，好为手诏诗章，以赐侍臣。或文辞率尔，所
言秽杂，邈辄应时收敛，还省刊削，皆使可观，经帝重
览，然后出之。是时侍臣被诏者，或宣扬之，故时议以”
此《多邈》。

《玉海》：仁宗御集百卷、诗二卷为之冠，乐章二卷次之。
洪迈跋孝宗御诗，谓“制作之懿，播之诗章，与天为徒，
辟阖造化。”盖与舜元首之歌、汤之盘铭、汉祖沛中所
作相为表里，自横汾、瓠子以下，不足议也。

《妮古录》：宋多“右文之主，自真宗而下皆有御集，多至
数百卷。”

《遵闻录》：圣祖尝有佳句云：“鸟啼红树里，人在翠微中。”
天下诵之。